Document ID: 32014D0796

NÕUKOGU RAKENDUSOTSUS,
7. november 2014,
mille kohaselt lubatakse Läti Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
(2014/796/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi (1) (edaspidi „käibemaksudirektiiv”), eriti selle artikli 395 lõiget 1,
võttes arvesse Euroopa Komisjoni ettepanekut
ning arvestades järgmist:
(1)
Komisjoni peasekretariaadis 1. juulil 2014 registreeritud kirjas taotles Läti luba kohaldada erandina käibemaksudirektiivi artikli 287 punktist 10 maksuvabastust selliste maksukohustuslaste suhtes, kelle aastakäive ei ületa 50 000 eurot (edaspidi „meede”). Nimetatud meede vabastaks kõnealused maksukohustuslased teatavatest või kõigist käibemaksuga seotud kohustustest, millele on osutatud käibemaksudirektiivi XI jaotise 2.-6. peatükis. Nõukogu rakendusotsusega 2010/584/EL, (2) mis kehtis kuni 31. detsembrini 2013, on Lätile juba antud luba kohaldada sellist meedet.
(2)
Komisjon teavitas teisi liikmesriike Läti taotlusest 7. augusti 2014. aasta kirjaga. Komisjon teatas 11. augusti 2014. aasta kirjas Lätile, et tal on taotluse hindamiseks kogu vajalik teave.
(3)
Liikmesriikidele on juba kättesaadav käibemaksudirektiivi XII jaotise kohane väikeettevõtjate erikord. Käesolev meede teeb käibemaksudirektiivi XII jaotisest erandi ainult sel määral, kuivõrd maksukohustuslase erikorra kohane aastakäibe ülemmäär on kõrgem kui käibemaksudirektiivi artikli 287 punkti 10 kohaselt Lätis lubatud 17 200 eurot.
(4)
Erikorraga kehtestatud määrast kõrgem ülemmäär on lihtsustamismeede, kuna see võib kõige väiksemate ettevõtjate käibemaksukohustusi oluliselt vähendada; samas on selline erikord maksukohustuslastest ettevõtjatele vabatahtlik ja võimaldab neil valida ka tavapärased käibemaksureeglid.
(5)
Läti esitatud teabe kohaselt avaldab erandi kehtestamine üksnes tühist mõju lõpptarbimise etapis kogutava maksutulu kogusummale.
(6)
Erandi kohaldamine ei mõjuta käibemaksust tulenevaid liidu omavahendeid,
ON VASTU VÕTNUD KÄESOLEVA OTSUSE:
Artikkel 1
Erandina direktiivi 2006/112/EÜ artikli 287 punktist 10 lubatakse Läti Vabariigil kohaldada käibemaksuvabastust maksukohustuslaste suhtes, kelle aastakäive ei ületa 50 000 eurot.
Artikkel 2
Käesolev otsus jõustub selle teatavakstegemise päeval.
Seda kohaldatakse kuni 31. detsembrini 2017.
Artikkel 3
Käesolev otsus on adresseeritud Läti Vabariigile.
Brüssel, 7. november 2014

Labels: 2
4
15
18